Prokurör Merike Lugna ütles, et süüdistuse kohaselt laadis 43-aastane Nurmberg oma Google'i kasutajakontole üles faile, milles oli kujutatud nooremaid kui 18-aastaseid pornograafilistes ja erootilistes situatsioonides.

Pilte laadis mees internetti eelmise aasta 9. märtsil ja käesoleva aasta 26. veebruaril, kokku 32 faili. Lisaks oli tema mobiiltelefoni mälukaardil meediafaile, kus oli samuti erootilistes ja pornograafilistes situatsioonides alaealised.

Mees tunnistas end Paide kohtumajas süüdi, ta mõistis oma eksimust ning kahetses juhtunut.

Lähtuvalt kokkuleppemenetlusest otsustas kohtunik Indrek Nummert karistada Ants Nurmbergi kaheaastase vangistusega, mida ei pöörata täitmisele juhul, kui mees ei pane kaheaastase katseaja jooksul toime uut kuritegu ning järgib kohtu korraldusi. Ka arvestatakse karistusest maha kaks eelvangistuses veedetud päeva. Nurmberg peab aasta jooksul tasuma kohtule menetluskulud 781,20 eurot.